SKRIFTLIG FORESPØRGSEL E-2097/02

af Daniel Varela Suanzes-Carpegna (PPE-DE) til Kommissionen

(16. juli 2002)

Om: Kriterier for klassificering af regioner, som i høj grad er afhængige af fiskeriet

I sit svar på min skriftlige forespørgsel E-0650/02(1) af 12. april 2002 udtaler kommissionsmedlemmet Fischler, at Kommissionens grønbog om den fælles fiskeripolitiks fremtid () indeholdt en rapport om den økonomiske og sociale situation i kystområderne med udgangspunkt i de oplysninger, Kommissionen havde indhentet som led i sine egne interne undersøgelser eller specifikke eksterne undersøgelser (). For nøje at kunne vurdere i hvilken udstrækning de enkelte regioner i Europa er afhængige af fiskeriet, gennemførtes der 22 regionale undersøgelser, af hvilken én specielt havde det nordøstlige Spanien som emne (Galicien, Cantabrien, Asturien og Baskerlandet) (), og det var i høj grad herpå rapporten var baseret. Det fremgår af konklusionerne af disse undersøgelser, at nogle områder i Nordspanien, især Galicien, rent faktisk er i høj grad afhængige af fiskeriet.

1. Kan Kommissionen oplyse, om den har udarbejdet en sammenlignende undersøgelse af de 22 regionale undersøgelser for at fastslå graden af afhængighed af fiskeriet i de forskellige europæiske regioner, og hvad var i så fald konklusionerne? Hvad er i benægtende fald grunden til, at der ikke er blevet udarbejdet nogen undersøgelse? Anser Kommissionen det ikke for nødvendigt at udarbejde en sammenlignende undersøgelse af alle de regioner i Europa, som er afhængige af fiskeriet, så deres afhængighedsgrad kan fastslås komparativt?

2. Kan Kommissionen oplyse, hvilke kriterier der er nødvendige for, at en europæisk region kan kategoriseres som i høj grad afhængigt af fiskeriet med henblik på fordeling af fiskerimulighederne?

3. Hvilken forskel er der på en region, som i høj grad er afhængig af fiskeriet og en region, der som Galicien er meget afhængig af fiskeriet i henhold til Fællesskabets kriterier?

4. Anser Kommissionen det ikke for nødvendigt i medfør af det herskende retlige princip i Fællesskabet om gradvise ændringer at ajourføre listen over regioner, som er i høj grad afhængige af fiskeriet, efter at den nuværende liste nu har været i kraft i tyve år, og efter at der er kommet nye regioner til, som er i høj grad afhængige af fiskeriet, i og med at der er optaget nye medlemsstater som Spanien og Portugal?

(1) EFT C 229 E af 26.9.2002, s. 114.

Samlet svarafgivet på Kommissionens vegne af Franz Fischlerpå skriftlige forespørgsler E-2096/02 og E-2097/02

(16. september 2002)

22 regionale undersøgelser, som afsluttedes i begyndelsen af år 2000, havde til formål at tilvejebringe en detaljeret evaluering af beskæftigelsen og af fiskeriafhængigheden i EU's regioner.

Samtidigt gennemførtes en samordnings- og konsolideringsundersøgelse, som bl.a. omfattede følgende opgaver:

- kvantificering, beskrivelse og undersøgelse af fiskeriafhængigheden i Fællesskabet,

- undersøgelse af, hvordan fiskeribeskæftigelsen og fiskeriafhængigheden har udviklet sig siden 1990.

Resultaterne heraf er beskrevet i den endelige rapport om denne samordnings- og konsolideringsundersøgelse, der som nævnt i Kommissionens svar på det ærede medlems skriftlige forespørgsel E-0650/02(1) kan downloades fra følgende adresse: http://europa.eu.int/comm/fisheries/doc_et_publ/liste_publi/results.html. De vigtigste af de konklusioner, der blev draget af de for undersøgelsen ansvarlige kontrahenter, fremgår af det resumé, der også kan downloades fra nævnte internetadresse, side 4-12 for den første af de nævnte opgaver og side 13-16 for den anden.

Begrebet fiskeriafhængighed er defineret i artikel 4, stk. 8, i Rådets forordning (EF) nr. 1260/1999(2), som omhandler strukturstøtte til fiskerisektoren i mål 2-regioner. Det forekommer ikke i de rådsforordninger, der omhandler fordelingen af fiskerimulighederne på EU-plan og disses underopdeling på de nationale kvoter, der tildeles medlemsstaterne.

Der er ikke Kommissionen bekendt nogen begrebsmæssig forskel på regioner, der er stærkt afhængige af fiskeriet, og regioner, der er meget afhængige af fiskeriet.

Begrebet fiskeriafhængighed blev indført i Rådets forordning (EF) nr. 1260/1999, efter at Spanien og Portugal var blevet medlemmer. Kystområders fiskeriafhængighed, som er af relevans for definitionen af mål 2-områder, blev således taget i betragtning af disse to medlemsstater, da de sammen med Kommissionen i henhold til artikel 4, stk. 3 og 4, i nævnte rådsforordning (EF) nr. 1260/1999 opstillede listen over de støtteberettigede områder under mål 2.

Forskningsprojektet (QLRT-2000-2277) Elaboration et application d'un modèle calculable d'équilibre général à l'analyse de la contribution des activités halieutiques au développement régional (udarbejdelse og anvendelse af en model for beregning af den overordnede balance ved analysen af fiskeriaktiviteternes bidrag til regionaludviklingen) indledtes den 1. februar 2002. Det skal gennemføres over 36 måneder, og den endelige rapport vil først foreligge i begyndelsen af 2005, selv om der kan fremkomme foreløbige resultater langt tidligere. Dette forskningsprojekt tager sigte på vurdere og forbedre den metodologi, der anvendes ved regionale socioøkonomiske undersøgelser, og på senere at udarbejde nye værktøjer og modeller til vurdering af fiskeriets og akvakulturens betydning for regionaludviklingen. En lignende form for metodologisk vurdering blev gennemført efter den foregående række regionale socioøkonomiske undersøgelser i begyndelsen af 1990'erne. Sådanne metodologiske vurderinger er ret karakteristiske for forskningsprocessen og bør gentages for at sikre, at der anvendes de mest avancerede værktøjer, men de kan ikke benyttes som undskyldning for at udskyde en hensyntagen til de foreliggende videnskabelige oplysninger i den politiske beslutningsproces.

Den metodologiske undersøgelse med henblik på at opstille socioøkonomiske indikatorer, som gør det muligt at fastslå fiskerisektorens relative betydning i de regioner eller områder, som er mest afhængige af fiskeriet, for at kunne evaluere og sammenligne de virkninger, som andre foranstaltninger kan få for den økonomiske udvikling af de pågældende regioner eller områder, skulle blive afsluttet inden udgangen af 2002. Der vil derfor kunne tages hensyn til de relevante resultater af denne undersøgelse ved udarbejdelsen af Kommissionens meddelelse om de socioøkonomiske virkninger af omstruktureringen inden for fiskerisektoren. Denne undersøgelse omfatter også metodologiske aspekter, som specielt vedrører

den statistiske analyse af regionale socioøkonomiske data og en forbedring af den indbyrdes sammenlignelighed mellem sådanne data. Disse metodologiske aspekter vil snarere være af interesse på lang end på kort sigt.

(1) EFT C 229 E af 26.9.2002, s. 114.

(2) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.